CELEX: 32021R1421
Language: bg
Date: 2021-08-30 00:00:00
Title: Регламент (ЕС) 2021/1421 на Комисията от 30 август 2021 година за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с Международен стандарт за финансово отчитане 16 (текст от значение за ЕИП)

31.8.2021   
               
               
                  BG
               
               
                  Официален вестник на Европейския съюз
               
               
                  L 305/17
               
            
         РЕГЛАМЕНТ (ЕС) 2021/1421 НА КОМИСИЯТА
         от 30 август 2021 година
         за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с Международен стандарт за финансово отчитане 16
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (1), и по-специално член 3, параграф 1 от него,
         като има предвид, че:
         
                     (1)
                  
                  
                     С Регламент (ЕО) № 1126/2008 на Комисията (2) бяха приети някои международни стандарти и разяснения, които съществуваха към 15 октомври 2008 г.
                  
               
                     (2)
                  
                  
                     Пандемията от COVID-19 предизвика невиждано външно сътресение за Съюза и неговата икономика, което наложи приемането на мерки, предназначени за облекчаване на неблагоприятните последици за гражданите и дружествата, когато това е възможно.
                  
               
                     (3)
                  
                  
                     Държавите членки и Съюзът предприеха мерки за предоставяне на финансови облекчения на дружествата, включително отлагане на плащанията по заеми вследствие на частни или публични мораториуми, с цел да се предотвратят ненужните случаи на неплатежоспособност и загуба на работни места, както и да се подпомогне бързото възстановяване.
                  
               
                     (4)
                  
                  
                     На 28 март 2020 г. Съветът по международни счетоводни стандарти (СМСС) публикува изменението Отстъпки по наем в контекста на COVID-19 (изменение на МСФО 16), което бе прието с Регламент (ЕС) 2020/1434 на Комисията (3).
                  
               
                     (5)
                  
                  
                     На 31 март 2021 г. СМСС публикува изменението Отстъпки по наем в контекста на Covid-19 след30 юни 2021 г. (изменение на МСФО 16).
                  
               
                     (6)
                  
                  
                     С изменението на Международен стандарт за финансово отчитане (МСФО) 16 Лизинг доброволните временни мерки, свързани с COVID-19, за оперативно облекчение за лизингополучателите (наемателите) по лизингови договори с облекчение за плащанията и плащания с първоначален падеж на 30 юни 2021 г. или преди тази дата се удължават чрез включване на лизинговите договори с облекчение за плащанията и плащания с първоначален падеж на 30 юни 2022 г. или преди тази дата.
                  
               
                     (7)
                  
                  
                     След консултацията с Европейската консултативна група за финансова отчетност Комисията стигна до заключението, че изменението на МСФО 16 Лизинг отговаря на критериите за приемане, установени в член 3, параграф 2 от Регламент (ЕО) № 1606/2002.
                  
               
                     (8)
                  
                  
                     Поради това Регламент (ЕО) № 1126/2008 следва да бъде съответно изменен.
                  
               
                     (9)
                  
                  
                     Съгласно решението на СМСС изменението на МСФО 16 Лизинг влиза в сила от 1 април 2021 г. Поради това разпоредбите на настоящия регламент следва да се прилагат с обратна сила с цел да се обезпечи правна сигурност за съответните емитенти и съгласуваност с другите счетоводни стандарти, приети с Регламент (ЕО) № 1126/2008.
                  
               
                     (10)
                  
                  
                     С оглед на неотложния характер на свързаното с COVID-19 оперативно облекчение настоящият регламент следва да влезе в сила в деня след деня на публикуването му в Официален вестник на Европейския съюз.
                     
                  
               
                     (11)
                  
                  
                     Мерките, предвидени в настоящия регламент, са в съответствие със становището на Счетоводния регулаторен комитет,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложението към Регламент (ЕО) № 1126/2008 Международен стандарт за финансово отчитане (МСФО) 16 Лизинг се изменя съгласно посоченото в приложението към настоящия регламент.
         
         
            Член 2
            Дружествата прилагат измененията по член 1 от 1 април 2021 г. за финансовите години, започващи най-късно на 1 януари 2021 г. или след тази дата.
         
         
            Член 3
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 243, 11.9.2002 г., стр. 1.
         
            (2)  Регламент (ЕО) № 1126/2008 на Комисията от 3 ноември 2008 г. за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета (ОВ L 320, 29.11.2008 г., стр. 1).
         
            (3)  Регламент (ЕС) 2020/1434 на Комисията от 9 октомври 2020 г. за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета, във връзка с Международен стандарт за финансово отчитане 16 (ОВ L 331, 12.10.2020 г., стр. 20).
      
      
         
            ПРИЛОЖЕНИЕ
            Отстъпки по наем в контекста на Covid-19 след 30 юни 2021 г.
            Изменение на МСФО 16
            Изменение на МСФО 16 Лизинг
            Изменя се параграф 46Б. Добавят се параграфи В1В и В20БА—В20БВ
            ЛИЗИНГОПОЛУЧАТЕЛ
            
               Оценяване
            
            
               
                  Последваща оценка
               
            
            
               Изменения на лизинговия договор
            
            
                     
                        46Б
                     
                     
                        Практически целесъобразната мярка по параграф 46А се прилага само за отстъпките по наем, породени като пряко следствие от пандемията от Covid-19, и само ако са изпълнени всички изброени по-долу условия:
                        
                                    а)
                                 
                                 
                                    с промяната в лизинговите плащания се променя възнаграждението за лизинга, като промененото възнаграждение по същество е същото или по-малко по размер от възнаграждението за лизинга, непосредствено предхождащо промяната;
                                 
                              
                                    б)
                                 
                                 
                                    всяко намаление на лизинговите плащания засяга само плащанията, първоначално дължими на 30 юни 2022 г. или преди тази дата (например дадена отстъпка по наем отговаря на това условие, ако поражда по-ниски лизингови плащания на 30 юни 2022 г. или преди тази дата, както и увеличени лизингови плащания след 30 юни 2022 г.); както и
                                 
                              
                                    в)
                                 
                                 
                                    останалите условия на лизинга не се променят съществено.
                                 
                              
                  
               
                  
                     Допълнение В
                  
                  Дата на влизане в сила и преходни разпоредби
                  Дата на влизане в сила
                  
                           
                              В1В
                           
                           
                              С издаденото през март 2021 г. изменение Отстъпки по наем в контекста на Covid-19
                                 след 30 юни 2021 г. беше изменен параграф 46Б и бяха добавени параграфи В20БА—В20БВ. Лизингополучателят прилага това изменение за годишните отчетни периоди, започващи на 1 април 2021 г. или след тази дата. Разрешава се по-ранно прилагане, включително във финансовите отчети, които не са одобрени за публикуване към 31 март 2021 г.
                           
                        Преходен период
                  
                     Отстъпки по наем за лизингополучателите в контекста на Covid-19
                  
                  
                           
                              В20БА
                           
                           
                              Лизингополучателят прилага Отстъпки по наем в контекста на Covid-19 след 30 юни 2021 г. (вж. параграф В1В) с обратна сила, като признава кумулативния ефект от първоначалното прилагане на това изменение като корекция на началното салдо на неразпределената печалба (или, по целесъобразност, на друг компонент на собствения капитал) в началото на годишния отчетен период, в който прилага изменението за първи път.
                           
                        
                           
                              В20ББ
                           
                           
                              За отчетния период, в който за първи път прилага Отстъпки по наем в контекста на Covid-19 след 30 юни 2021 г., лизингополучателят не е длъжен да оповестява информацията, изисквана по параграф 28, буква е) от МСС 8.
                           
                        
                           
                              В20БВ
                           
                           
                              Когато прилага параграф 2 от настоящия стандарт, лизингополучателят прилага практически целесъобразната мярка по параграф 46А последователно за допустимите договори със сходни характеристики и при сходни обстоятелства, независимо дали договорът е станал допустим за практически целесъобразната мярка в резултат на прилагането от лизингополучателя на изменение Отстъпки по наем в контекста на Covid-19 (вж. параграф В1А) или изменение Отстъпки по наем в контекста на Covid-19 след 30 юни 2021 г. (вж. параграф В1В).